KOMISJONI MÄÄRUS (EL) 2022/1346,

1. august 2022,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate 1,4-dimetüülnaftaleeni, 8-hüdroksükinoliini, pinoksadeeni ja valifenalaadi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) 1,4-dimetüülnaftaleeni, 8-hüdroksükinoliini, pinoksadeeni ja valifenalaadi jääkide piirnormid on sätestatud määruse (EÜ) nr 396/2005 III lisa A osas.

(2) 1,4-dimetüülnaftaleeni jääkide kehtivate piirnormide kohta esitas Euroopa Toiduohutusamet (edaspidi „toiduohutusamet“) komisjonile ja liikmesriikidele põhjendatud arvamuse kooskõlas määruse (EÜ) nr 396/2005 (2) artikli 12 lõikega 1. Toiduohutusamet tegi ettepaneku muuta jäägi määratlust loomsete toodete puhul. Toiduohutusamet leidis, et kuna 1,4-dimetüülnaftaleeni võib taimsetes saadustes looduslikult esineda, ei pruugi jääkide piirnormi kehtestamine määramispiiri tasemel olla taimsete saaduste puhul asjakohane. Toiduohutusamet jõudis järeldusele, et taimsete saaduste (v.a kartulid) kohta ei ole piisavalt seireandmeid, teave kartulite ja loomsete saaduste kohta ei ole täielikult kättesaadav ning riskijuhtijatel tuleb asjaolusid täiendavalt kaaluda. Kuna tarbijate jaoks ohtu ei ole, tuleks kõik jääkide piirnormid sätestada määruse (EÜ) nr 396/2005 II lisas. Taimsete saaduste (v.a kartulid) puhul tuleks jääkide piirnormid kehtestada praegu kättesaadavate seireandmete põhjal. Kartulite ja loomsete saaduste puhul tuleks jääkide piirnormid kehtestada toiduohutusameti kindlaksmääratud tasemel. Kõik eespool nimetatud jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(3) 8-hüdroksükinoliini jääkide kehtivate piirnormide kohta esitas Euroopa Toiduohutusamet komisjonile ja liikmesriikidele põhjendatud arvamuse kooskõlas määruse (EÜ) nr 396/2005 (3) artikli 12 lõikega 1. Toiduohutusamet jõudis järeldusele, et puuduvate andmete tõttu on tarbijariski hindamine soovituslik, ja tegi seetõttu ettepaneku kehtestada või säilitada kõik jääkide piirnormid määramispiiri tasemel. Kuna tarbijate jaoks ohtu ei ole, tuleks jääkide piirnormid sätestada määruse (EÜ) nr 396/2005 II lisas.

(4) Pinoksadeeni jääkide kehtivate piirnormide kohta esitas toiduohutusamet komisjonile ja liikmesriikidele põhjendatud arvamuse kooskõlas määruse (EÜ) nr 396/2005 (4) artikli 12 lõikega 1. Toiduohutusamet tegi ettepaneku muuta jääkide määratlust. Amet soovitas vähendada jääkide piirnorme odra, rukki ja nisu puhul. Toiduohutusamet jõudis järeldusele, et loomsete toodete puhul ei ole jääkide piirnormi kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Loomsetes toodetes esinevate jääkide piirnormid vaadatakse läbi; läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Kuna tarbijate jaoks ohtu ei ole, tuleks jääkide piirnormid sätestada määruse (EÜ) nr 396/2005 II lisas praegusel tasemel või toiduohutusameti kindlaksmääratud tasemel.

(5) Valifenalaadi jääkide kehtivate piirnormide kohta esitas toiduohutusamet komisjonile ja liikmesriikidele põhjendatud arvamuse kooskõlas määruse (EÜ) nr 396/2005 (5) artikli 12 lõikega 1. Toiduohutusamet tegi ettepaneku muuta jäägi määratlust loomsete toodete puhul. Toiduohutusamet soovitas vähendada jääkide piirnorme sibulate, pesasibulate ja baklažaanide puhul. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Toiduohutusamet tegi järelduse, et tomatite puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtijatel tuleb asjaolusid täiendavalt kaaluda. Tomatite puhul kehtiv jääkide piirnorm vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet. Kuna tarbijate jaoks ohtu ei ole, tuleks jääkide piirnorm sätestada määruse (EÜ) nr 396/2005 II lisas praegusel tasemel või toiduohutusameti kindlaksmääratud tasemel.

(6) Toodete jaoks, mille töötlemine asjaomaste taimekaitsevahenditega ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega codex'is esitatud jääkide piirnorme (CXL), tuleks kehtestada jääkide piirnormiks konkreetne määramispiir või vaikeväärtus, nagu on sätestatud määruse (EÜ) nr 396/2005 artikli 18 lõike 1 punktis b.

(7) Komisjon pidas teatavate määramispiiride kohandamise küsimuses nõu Euroopa Liidu pestitsiidide jääkide referentlaboritega. Kõikide käesoleva määrusega hõlmatud ainete puhul pakkusid laborid välja saadustepõhised määramispiirid, mida on analüütiliselt võimalik saavutada.

(8) Käesoleva määrusega kavandatud jääkide piirnormide muudatused põhinevad toiduohutusameti põhjendatud arvamustel ja neis võetakse arvesse määruse (EÜ) nr 396/2005 artikli 14 lõikes 2 loetletud tegureid, mis on asjakohased iga käesoleva määrusega hõlmatud aine puhul.

(9) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud.

(10) Seepärast tuleks määrust (EÜ) nr 396/2005 vastavalt muuta.

(11) Selleks et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekusätted selliste toodete jaoks, mis on toodetud enne jääkide piirnormide muutmist ja mille kohta on olemas teave, et tarbijate kaitse kõrge tase on tagatud.

(12) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid valmistuda nende piirnormide muutmisest tulenevate uute nõuete täitmiseks.

(13) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis on toodetud liidus või imporditud liitu enne 22. veebruari 2023.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 22. veebruarist 2023.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 1. august 2022 Komisjoni nimel president Ursula VON DER LEYEN

(1) ELT L 070, 16.3.2005, lk 1.

(2) Euroopa Toiduohutusamet, „Reasoned Opinion on the review of the existing maximum residue levels for 1,4-dimethylnaphthalene according to Article 12 of Regulation (EC) No 396/2005“ (Põhjendatud arvamus 1,4-dimetüülnaftaleeni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2021; 19(5): 6597.

(3) Euroopa Toiduohutusamet, „Reasoned opinion on the review of the existing maximum residue levels for 8-hydroxyquinoline according to Article 12 of Regulation (EC) No 396/2005“ (Põhjendatud arvamus 8-hüdroksükinoliini jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2021; 19(4): 6566.

(4) Euroopa Toiduohutusamet, „Reasoned opinion on the review of the existing maximum residue levels for pinoxaden according to Article 12 of Regulation (EC) No 396/2005“ (Põhjendatud arvamus pinoksadeeni jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2021; 19(3): 6503.

(5) Euroopa Toiduohutusamet, „Reasoned opinion on the review of the existing maximum residue levels for valifenalate according to Article 12 of Regulation (EC) No 396/2005“ (Põhjendatud arvamus valifenalaadi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2021; 19(5): 6591.